《丁亥冬大雪》
宋代·于石

顽云拨不开，阴风挟严威。
大雪止复作，细民已嘘嘻。
人言丰年瑞，可乐有反悲。
频年岂无雪，雪少寒不知。
谁为御寒计，茅屋曝晴曦。
今年雪大作，始信贫无衣。
地炉燎湿薪，僵坐缩如龟。
年丰固可乐，一饱远莫期。
但忧今日寒，未虑明年饥。
岂知纨绔子，重裘拥柔肌。
绣阁蔼春风，金帐环蛾眉。
惟恨雪不多，低唱饮羔儿。
且尽一己欢，宁为尔民思。
尔民毋子苦，会有年丰时。
鸡豚燕同社，玉粒香浮炊。
一饱有余乐，八珍亦奚为。
寄语纨绔子，此意知不知。

作者简介：元间婺州兰溪人，字介翁，号紫岩，更号两溪。貌古气刚，喜诙谐，自负甚高。宋亡，隐居不出，一意于诗。豪宕激发，气骨苍劲，望而知其为山林旷士。有《紫岩集》。